หุ้นปิดพุ่ง 13.12 จุด คาดหวังเชิงบวกถ้อยแถลงประธานเฟด
ตลาดหุ้นไทย วันที่ 23 ส.ค.62 ปิดตลาดที่ระดับ 1,646.68 จุด เพิ่มขึ้น 13.12 จุด (+0.80%) มูลค่าการซื้อขาย 51,082.72 ล้านบาท
23 ส.ค. 2562

ตลาดหุ้นไทย วันที่ 23 ส.ค.62 ปิดตลาดที่ระดับ 1,646.68 จุด เพิ่มขึ้น 13.12 จุด (+0.80%) มูลค่าการซื้อขาย 51,082.72 ล้านบาท
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ กล่าวว่า ตลาดหุ้นไทยปรับตัวขึ้นในทิศทางเดียวกับตลาดต่างประเทศ โดยตลาดหุ้นในภูมิภาคเอเชียส่วนใหญ่เคลื่อนไหวในแดนบวก
เช่นเดียวกับตลาดในยุโรปและดาวโจนส์ฟิวเจอร์ส เป็นการลุ้นถ้อยแถลงของประธานธนาคารกลางสหรัฐฯ (เฟด) ในการประชุมเศรษฐกิจประจำปีที่เมืองแจ็กสัน โฮล คืนนี้ซึ่งคาดหวังว่าจะพูดในเชิงบวกทำให้ตลาดฯต่างปรับตัวขึ้น
นอกจากนี้ ในทางเทคนิคดัชนี SET50 สามารถทะลุ 1,084 จุดขึ้นไปได้ และดัชนี SET ก็สามารถทะลุ 1,643-1,644 จุด ขึ้นไปได้ ทำให้มีแรงซื้อตามเข้ามาในตลาดฯ โดยหุ้นที่ขึ้นนำตลาดฯก็เป็นหุ้นในกลุ่มโรงไฟฟ้า และกลุ่มสื่อสาร ขณะที่หุ้น STEC และ KBANK ที่ปรับตัวลงก่อนหน้านี้ก็รีปรับขึ้นด้วยอย่างไรก็ดี ภาพใหญ่เศรษฐกิจโลกยังคงชะลอตัว เพียงแต่รอสัญญาณการผ่อนคลายเข้ามา และโดยปกติเดือนส.ค.หุ้นส่วนใหญ่มักจะย่อตัว เนื่องจากสัญญาณไม่มีแรงส่งมาก แนวโน้มการลงทุนในสัปดาห์หน้า
นายถนอมศักดิ์ กล่าวว่า ตลาดฯคงจะผันผวน และในการเทรดวันจันทร์นี้ (26 ส.ค.) ขึ้นกับถ้อยแถลงของประธานเฟด หากออกมาดีตลาดฯก็จะไปต่อ แต่ถ้าไม่ดีตลาดฯก็จะตั้งหลักใหม่ พร้อมให้แนวรับ 1,630-1,622 จุด ส่วนแนวต้าน 1,650-1,670 จุด
นอกจากนี้ ติดตามตัวเลขจีดีพีงวดไตรมาส 2/62 ประกาศครั้งที่ 2 ของยุโรป และสหรัฐฯ ถ้าออกมาไม่ดีก็มีโอกาสปรับลดอัตราดอกเบี้ยได้มากขึ้น และต้องติดตามงานไทยแลนด์โฟกัส รวมถึงมาตรการกระตุ้นเศรษฐกิจในส่วนของการส่งออกและการลงทุน
5 หลักทรัพย์ที่มีมูลค่าซื้อขายสูงสุด 
1.GULF มูลค่าการซื้อขาย 1,885.85 ล้านบาท ปิดที่ 138.50 บาท เพิ่มขึ้น 2.00 บาท
 
2. INTUCH มูลค่าการซื้อขาย 1,788.50 ล้านบาท ปิดที่ 64.75 บาท เพิ่มขึ้น 1.50 บาท 
3.CPALL มูลค่าการซื้อขาย 1,619.91 ล้านบาท ปิดที่ 86.75 บาท เพิ่มขึ้น 1.25 บาท 
4.STEC มูลค่าการซื้อขาย 1,497.28 ล้านบาท ปิดที่ 19.20 บาท เพิ่มขึ้น 0.90 บาท
 
5. ADVANC มูลค่าการซื้อขาย 1,358.34 ล้านบาท ปิดที่ 232.00 บาท เพิ่มขึ้น 2.00 บาท